เจนเนอราลี่ ขายคุ้มครอง ชั้นผู้บริหาร
เจนเนอราลี่เจาะลูกค้าองค์กร ธุรกิจเอสเอ็มอี ขายประกันความรับผิดผู้บริหาร
9 ก.ย. 2560

เจนเนอราลี่เจาะลูกค้าองค์กร ธุรกิจเอสเอ็มอี ขายประกันความรับผิดผู้บริหาร นายกรกฤต คำเรืองฤทธิ์ ประธานเจ้าหน้าที่บริหาร บริษัท เจนเนอราลี่ ประกันภัย (ไทยแลนด์) เปิดเผยว่า บริษัทได้เปิดตัวแบบประกันภัยความรับผิดของกรรมการและผู้บริหาร (D&amp;O) เพื่อเจาะตลาดลูกค้าองค์กรและธุรกิจเอสเอ็มอีโดยเฉพาะ ทั้งนี้ มีจุดเด่นกว่าประกันภัยอื่นในท้องตลาดทั้งในแง่ความคุ้มครองที่ครอบคลุมมากกว่า คุ้มครองค่าเสียหายทางการเงินจากการถูกดำเนินการทางกฎหมายและเบี้ยประกันที่คุ้มค่า ราคาเริ่มต้นของธุรกิจเอสเอ็มอีเพียง 3 หมื่นบาท สำหรับจำนวนเงินความรับผิดที่ไม่เกิน 10 ล้านบาท ซึ่งมั่นใจว่าจะตอบรับกับแนวโน้มการดำเนินธุรกิจและการบริหารกิจการที่มีความเสี่ยงในปัจจุบันได้“เราจะไม่เข้าไปชิงตลาดในส่วนที่พันธมิตรทางธุรกิจทำไว้อยู่แล้ว ช่องทางของตลาดประกันภัย D&amp;O ยังมีช่องทางในการขยายธุรกิจ โดยเฉพาะในส่วนของกลุ่มธุรกิจที่อยู่นอกตลาดหลักทรัพย์และธุรกิจเอสเอ็มอี ซึ่งจะเป็นกลุ่มเป้าหมายที่เราจะเข้าไปเสนอแบบประกันภัย D&amp;O โดยที่ผ่านมาประกันภัย D&amp;O มักเสนอให้กับบริษัทที่จดทะเบียนในตลาดหลักทรัพย์ แต่ยังมีบริษัทจำนวนมากที่ไม่ได้อยู่ในตลาดหลักทรัพย์ แต่ก็มีความเสี่ยงที่จะถูกฟ้องได้ไม่ต่างกัน” นายกรกฤต กล่าว